b'\n_START_ARTICLE_\nAntanas Radzevi\xc4\x8dius\n_START_PARAGRAPH_\nAntanas Radzevi\xc4\x8dius (1884 m. baland\xc5\xbeio 23 d. Vilkai\xc4\x8di\xc5\xb3 k., Kruopi\xc5\xb3 vals\xc4\x8d., \xc5\xa0iauli\xc5\xb3 apskr. \xe2\x80\x93 1956 m. gegu\xc5\xbe\xc4\x97s m\xc4\x97n. Perth Amboy, NJ \xe2\x80\x93 JAV) \xe2\x80\x93 vargonininkas, vargon\xc5\xb3 statytojas ir chorvedys.\n_START_SECTION_\nBiografija\n_START_PARAGRAPH_\nMuzikos prad\xc4\x97jo mokytis pas Kruopi\xc5\xb3 miestelio vargoninink\xc4\x85 B. Burkausk\xc4\x85 (mokytojui pad\xc4\x97davo taisyti vargonus). I\xc5\xa1mok\xc4\x99s vargonuoti, nuo 1901 m. savaranki\xc5\xa1kai vargonininkavo Garliavoje, i\xc5\xa1 kur kelet\xc4\x85 met\xc5\xb3 va\xc5\xbein\xc4\x97jo \xc4\xaf Kaun\xc4\x85 pas Juoz\xc4\x85 Naujal\xc4\xaf gilinti \xc5\xbeini\xc5\xb3. Tuomet Garliavoje Szymanskio firma i\xc5\xa1 Var\xc5\xa1uvos stat\xc4\x97 naujus vargonus, ir Antanas buvo nuolatinis darbininkas. Dar vargonininkavo Czezerske (\xc4\x8ce\xc4\x8derske) ir Jiezne._NEWLINE_1905 m. atvyk\xc4\x99s \xc4\xaf JAV, i\xc5\xa1 prad\xc5\xbei\xc5\xb3 vargonininkavo ir vadovavo chorui \xc5\xa0v. Petro ir Povilo lietuvi\xc5\xb3 parapijoje Elizabethe, NJ, o v\xc4\x97liau Newarke, NJ. Vadovavo \xc5\xa0v. Cecilijos ir Vy\xc4\x8di\xc5\xb3 29-osios kuopos chorui, suorganizavo orkestr\xc4\x97l\xc4\xaf. Su chorais stat\xc4\x97 Miko Petrausko operetes ir W. R. Herberto dramos veikalus, nema\xc5\xbeai koncertavo, dalyvavo tautiniuose renginiuose. Dirbdamas muzikos \xc5\xbeinias gilino pas M. Petrausk\xc4\x85 ir Damroch Music Academy New York. Kartu mok\xc4\x97si ir statyti vargonus Will Harrison Organ Co, Bloamfielde, NY, ir American Master Organ Co, Lakeview, NY._NEWLINE_1908\xe2\x80\x931909 m. tobulinosi statyti elektronin\xc4\x97s sistemos vargonus American Master Organ Co, Lakeview. V\xc4\x97liau \xc5\xa1\xc4\xaf darb\xc4\x85 prad\xc4\x97jo dirbti savaranki\xc5\xa1kai. 1910 m. \xc4\xafk\xc5\xabr\xc4\x97 savo Anthony Radzewiez Pipe Organ Co, Newarke. 1911 m. lietuvi\xc5\xb3 parapijai Patersone, NJ, pastat\xc4\x97 pirmuosius skalines sistemos vargonus._NEWLINE_1921 m. savo firm\xc4\x85 Newarke i\xc5\xa1pl\xc4\x97t\xc4\x97 ir pavadino Radd Organ Corp vardu. I\xc5\xa1 prad\xc5\xbei\xc5\xb3 firmoje dirbo daug darbinink\xc5\xb3 ir tur\xc4\x97jo pakankamai u\xc5\xbesakym\xc5\xb3, bet netrukus ji bankrutavo. 1923 m. \xc4\xafmon\xc4\x99 atgaivino Millbury, NY, ir joje tvarkytis A. Radzevi\xc4\x8diui pad\xc4\x97jo trys jo s\xc5\xabn\xc5\xabs. \xc4\xaemon\xc4\x97 pastat\xc4\x97 apie 100 nauj\xc5\xb3 vargon\xc5\xb3 ir nema\xc5\xbeai j\xc5\xb3 atnaujino lietuvi\xc5\xa1kose ba\xc5\xbeny\xc4\x8diose, bet daugiausia lenk\xc5\xb3 ir kit\xc5\xb3 tautybi\xc5\xb3 ba\xc5\xbeny\xc4\x8diose, mokyklose, teatruose. Jo statyt\xc5\xb3 vargon\xc5\xb3 galima u\xc5\xbetikti daugelyje JAV miest\xc5\xb3 ir miesteli\xc5\xb3. Svajota pastatyti did\xc5\xbeiulius paskutin\xc4\x97s technikos vargonus ir Lietuvoje, bet \xc5\xa1\xc4\xaf sumanym\xc4\x85 \xc4\xafgyvendinti sutrukd\xc4\x97 Antrasis pasaulinis karas._NEWLINE_1941 m. \xc4\xafmonei u\xc5\xbesidarius, A. Radzevi\xc4\x8dius vargonininkavo ir vadovavo chorams lietuvi\xc5\xb3 ir lenk\xc5\xb3 parapijose Eastone, PA, Short Hills ir Perth Amboy parapijose. Su Newarko choru ir kaip solistas yra i\xc5\xa1leid\xc4\x99s plok\xc5\xa1teli\xc5\xb3, \xc4\xafkalb\xc4\x97j\xc4\x99s monolog\xc5\xb3. Buvo ALRK Vargoninink\xc5\xb3 s\xc4\x85jungos organizatorius (1911 m.), aktyvus jos narys ir Centro valdybos ilgametis i\xc5\xbedininkas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'